Frank W. Price

Frank Wilson Price (født 25. februar 1895 i Jiaxing i Zhejiang i Kina, død 10. januar 1974) var en amerikansk misjonær og teolog.
Liv og virke
Bakgrunn
Frank W. Prices foreldre, Philip Francis og Ester Wilson Price, var kinamisjonærer for den presbyterianske kirken i USA, noe som gjorde at han vokste opp på landsbygden ved Jiaxing sønnen for Shanghai, hvor foreldrene hans var postert. Prince dro til USA for å ta utdanning, og kom tilbake til Kina for å jobbe. 
Rektor og misjonær
Fra 1915 til 1917 var han rektor for en skole i Nanking. Året etter dro han sammen med kinesiske arbeidere i Frankrike i et arbeid organisert av KFUM. Han dro så tilbake til USA, hvor han i 1922 tok en bachelorgrad fra Yale University. I 1938 fulførte han en Ph.D. ved det samme universitetet. 

I 1923 giftet han seg, og sammen med konen dro han til Kina for å virke som misjonær. Han hadde da også blitt ordinert til prest i den presbyterianske kirken. 

I Kina ble han professor på Nanking Theological Seminary, en stilling han hadde fram til 1952. Da krigen mellom Kina og Japan brøt ut i 1937, flyktet han og konen til vest i Kina. I årene andre verdenskrig pågikk jobbet Prince for å øke forståelsen for, og sympatien med Kina i USA. Han holdt en serie med forelesninger, skrev artikler og brukte radio aktivt i arbeid. 

Price hadde et nært forhold til Chiang Kai-shek, noe som gjorde at han hadde god innsikt i forholdene i landet. Han var medlem av den kinesiske delegasjonen ved grunnleggelsen av FN i 1945. Da kommunistene tok makten etter borgerkrigen i 1949, ble ekteparet Price satt i husarrest og ble til slutt utvist i 1952. 
I USA
Tilbake i USA jobbet Price som pastor i en menighet i Lexington i Virginia og som direktør for et forskningsbibliotek for misjon i New York. Fra 1961 til 1966 jobbet han som professor i internasjonale studier ved Mary Boldwin College. Han døde i 1974.

Privce skrev mange bøker og artikler, blant dem We Went to West China (1938), As the Lightning Flashes (1948), Chinese Christian Hymns (oversettelser, 1953) og Marx Meets Christ (1957). 

I Norge er han representert med en oversettelse av en salme i Salmer 1997 og Norsk salmebok 2013. Dette er en kinesisk salme han har oversatt til engelsk og som så senere har blitt oversatt til norsk.

 Eksterne lenker 
 Oversikt over skriftene hans med kort biografi – PDF

Kategori:Salmediktere fra USA
Kategori:Presbyterianske misjonærer
Kategori:Misjonærer i Kina
Kategori:Misjonærer fra USA
Kategori:Teologer fra USA
Kategori:Personer fra Shanghai
Kategori:Kinesiske salmediktere